Oudtshoorn gereed: feesgangers | Oudtshoorn Courant
Oudtshoorn gereed: feesgangers
Friday, 30 March 2012, 06:00
Bekende Oudtshoornse sakeman, Nic Barrow, was grootliks verantwoordelik vir die geboorte van die Absa KKNK wat hierdie jaar 18 jaar oud is.
OUDTSHOORN NUUS - Alle tekens is daar dat die fees der feeste met 'n nuwe dryfkrag en energie aangepak word, en gerat is om 'n treffende kombinasie van vermaaklikheid te bied. Van die land se top kunstenaars gaan op die vere dorp pronk en skitter in bykans 1500 verskillende produksies en aktiwiteite.
Voorbereidings is in volle swang, tentdorpe is reeds opgeslaan en vere word pronkerig reggeskud vir 'n rekordgetal besoekers. Die feit dat die 18de Absa KKNK saamval met paasnaweek, sowel as skool en universiteitsvakansies, het tot gevolg dat daar bykans nie meer plek vir 'n muis is vanaf 31 Maart tot 7 April nie. Akkommodasieplekke is oral volbespreek, met net enkele plekke oop, en selfs Calitzdorp en De Rust beleef goeie tye.
Marita Serfontein, hoof van Oudtshoorn Toerisme is opgewonde oor die nuwe dinamiek en energie waarmee vanjaar se fees aangepak is. "Ons is in ons skik dat Laurika Rauch en Steve Hofmeyr vanjaar terugkeer, en dat omliggende wynlandplase ook vir die eerste keer betrokke is by die fees. Oudsthoorn en die fees is 'n 'Match made in heaven," het sy gesê.
"Dis die kombinasie van natuurlike wondere soos die oop Karoovlaktes, skoon lug, majestieuse berge en lieflike argitektuur, wat 'n magiese aantrekkingskrag saam met al die innoverende vertonings bied," vertel Serfontein. Dit sorg daarvoor dat Oudtshoorn steeds kan reken op kaartjie verkope van 180 000 en vanjaar is die syfer reeds met 10 persent oorskry volgens Brenden Ruiter, skakelbeampte van die Absa KKNK.
Hy het bygevoeg dat die Universiteit van die Noordweste se Eenheid vir Toerisme en Vryetydsbesteding bereken dat die fees bykans R95,9 miljoen se inkomste verlede jaar vir die dorp beteken het.
Die idee vir die fees is meer as 18 jaar gelede gestalte gegee deur Oudtshoorn sakemanne, Nic Barrow en Andrew Marais oor 'n gesellige glasie wyn. Nooit in hul wildste drome sou die twee kon dink dat dit die land se toonaangewende kultuurgebeurtenis sou bly vir soveel jare nie. "Ons het 'n uitstekende bestuur wat meer as ooit tevore gespandeer het om die fees te adverteer en groter besoekersgetalle in 2012 te kry - resessie ten spyt," het Barrow ingenome gesê.